Document ID: /fineweb-2-swissfilter-quality_10-filterrobots/filtered/05601.jsonl.gz/27

CNN je objavio listu deset najopasnijih gradova na svijetu rukovodeći se brojnim analizama koje su proveli magazini Rorbes, Foreign Policy kao i rezultatima istraživanja i izvještajima o globalnoj sigurnosti.
Među najvažnijim faktorima pri ocjenjivanju opasnosti gradova bili su unutrašnja stabilnost, provođenje zakona, službena statistika stope kriminala, kao i sami medijski izvještaji. Prvi se na listi našao glavni grad Iraka Bagdad iz razumljivih razloga. Osim što je svakodnevno izložen bombaškim napadima bombaša samoubica, šetnja ulicama Bagdada nesigurna je za svakog. Na drugom je mjestu Caracas. Glavni grad Venezuele 2008. godine je osvojio neslavnu titulu prvog na svijetu po broju ubistava. Ali, na listi su se našla i čak dva američka grada. Detroit je 2009. zabilježio najveći broj krivičnih djela, a prema statistikama iz 2008. godine na 100.000 stanovnika krivična djela izvede njih 1220. New Orleans je drugi američki grad u kome su samo u 2008. godini izvršena čak 64 ubistva.
Za Meksiko je logično da se našao na toj listi jer rat između narko kartela i države ne jenjava, pa je tako Juarez izdvojen kao grad u kome je u spomenutom obračunu tokom 2009. ubijeno više od 400 ljudi. Pakistanski grad Karachi došao je na ovu neslavnu listu zahvaljujući čestim terorističkim napadima. Samo u prva tri mjeseca ove godine od terorističkih napada izgubilo je živo oko 30 ljudi. Cape Town u Južnoafričkoj Republici već je duže vrijeme na glasu kao jedan od najopasnijih na planeti, čemu u prilog govori i podatak da u njemu dnevno život izgubi šest osoba. Zanimljivo je da je među najnesigurnije gradove dospjela i Moskva koja je prema izvještaju Mercera jedna od najnesigurnijih evropskih gradova. Kinshasa u Demokratskoj republici Kongo takođe se našla na popisu zbog Hutu pobunjenika koji svakodnevno ubijaju civile, a i otmice su česte. I na kraju Pariz Bliskog istoka – Bejrut u Libanonu u kome je zabilježeno sve veće nasilje.
(24sata.info)